Document ID: 32012R0862

A BIZOTTSÁG 862/2012/EU FELHATALMAZÁSON ALAPULÓ RENDELETE
(2012. június 4.)
a 809/2004/EK rendeletnek a tájékoztató felhasználására vonatkozó hozzájárulással kapcsolatos információk, a mögöttes indexekkel kapcsolatos információk, valamint a független könyvelő vagy könyvvizsgáló által készített jelentéssel kapcsolatos követelmény tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az értékpapírok nyilvános kibocsátásakor vagy piaci bevezetésekor közzéteendő tájékoztatóról és a 2001/34/EK irányelv módosításáról szóló, 2003. november 4-i 2003/71/EK európai parlamenti és tanácsi irányelvre (1) és különösen annak 5. cikke (5) bekezdésére, valamint 7. cikke (1) bekezdésére;
mivel:
(1)
A 2003/71/EK európai parlamenti és tanácsi irányelvnek a tájékoztatókban foglalt információk formátuma, az információk hivatkozással történő beépítése, a tájékoztatók közzététele és a reklámok terjesztése tekintetében történő végrehajtásáról szóló, 2004. április 29-i 809/2004/EK bizottsági rendelet (2) meghatározza a 2003/71/EK irányelv 5. cikke (5) bekezdésének és a 7. cikke (1) bekezdésének való megfelelés érdekében a különböző típusú értékpapírok tájékoztatóiba foglalandó minimális információkat.
(2)
A befektetővédelem fokozása, az uniós értékpapírpiacokon történő tőkebevonással összefüggásben a vállalatoknál jelentkező adminisztratív terhek csökkentése és a tájékoztatókkal kapcsolatos szabályozás hatékonyságának javítása érdekében a 2010. november 24-i 2010/73/EU európai parlamenti és tanácsi irányelv (3) módosította az értékpapírok nyilvános kibocsátásakor vagy piaci bevezetésekor közzéteendő tájékoztatókról szóló 2003/71/EK irányelvet és a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról szóló 2004/109/EK irányelvet. A 809/2004/EK rendeletet tehát módosítani kell a kibocsátónak vagy a tájékoztató elkészítéséért felelős személynek a tájékoztató pénzügyi közvetítők általi felhasználására vonatkozó hozzájárulása, valamint a mögöttes indexekkel és a nyereség-előrejelzésekkel és -becslésekkel kapcsolatban a tájékoztatóban szerepeltetendő információk tekintetében.
(3)
A 2003/71/EK irányelv 3. cikke (2) bekezdésének harmadik albekezdése alkalmazásában a 809/2004/EK rendeletben meg kell határozni, hogy milyen információkat kell megadni akkor, ha a kibocsátó vagy a tájékoztató elkészítéséért felelős személy írásos megállapodás útján hozzájárul a tájékoztatónak pénzügyi közvetítők általi felhasználásához.
(4)
A pénzügyi piacok technikai fejlődésének - és különösen az indexeknek a strukturált értékpapírok mögöttes eszközeiként történő egyre elterjedtebb alkalmazásának - figyelembevétele érdekében a 809/2004/EK rendelet bizonyos előírásait felül kell vizsgálni és egyértelműbbé kell tenni. Az index összeállításával járó felelősségnek a csoport más jogalanyára való átruházásával a kibocsátó megkerülheti azt a követelményt, amelynek értelmében a tájékoztatóban szerepeltetni kell a kibocsátó által összeállított index leírását (XII. melléklet 4.2.2. pontja), és így elkerülheti a felelősségre vonást, ha a leírás pontatlan. A követelményt ezért ki kell terjeszteni a kibocsátóéval azonos csoporthoz tartozó jogalanyok által összeállított indexekre is.
(5)
A hatékonyság növelésére és az adminisztratív terhek csökkentésére irányuló célkitűzésekre való tekintettel e rendeletnek meg kell állapítania azokat a feltételeket is, amelyek mellett nem szükséges megadni az index leírását a tájékoztatóban, ha az indexet a kibocsátóval együttműködésben vagy a kibocsátó nevében eljáró gazdasági egység állítja össze. Másrészről mivel a XV. melléklet 2.10. pontja csak a több értékpapíron alapuló, elismert és közzétett indexekre vonatkozik, elegendő megadni a tájékoztatóban azt, hogy hol érhető el információ az indexről, és nem szükséges megadni az index összeállításának leírását.
(6)
A kibocsátók tőkebevonással járó adminisztratív terheinek csökkentése érdekében a rendeletnek meg kell állapítania azokat a feltételeket, amelyek mellett a független könyvelő vagy könyvvizsgáló által készített, a nyereség-előrejelzéshez és -becsléshez csatolt jelentés nem szükséges, így különösen, ha a független könyvelő vagy könyvvizsgáló azért nem tudja aláírni az auditjelentést, mert az éves pénzügyi beszámolóhoz szükséges dokumentumok nem állnak teljes körűen rendelkezésére.
(7)
A 2010/73/EU irányelv alapján a 2003/71/EK irányelv számos rendelkezésében a „legfontosabb információk” és „lényeges információk” kifejezések helyébe az „alapvető információk” kifejezés lépett. Ezért a 809/2004/EK rendelet mellékleteit ki kell igazítani.
(8)
A 2003/71/EK irányelv minden további inkonzisztens alkalmazásának elkerülése érdekében, különösen 3. cikke (2) bekezdése harmadik albekezdésének alkalmazásában, valamint a fokozott befektetővédelem és annak biztosítása érdekében, hogy csökkenjen az Unió értékpapír-piacain tőkét bevonó vállalkozásokra háruló adminisztratív teher, szükséges, hogy ez a rendelet az Európai Unió Hivatalos Lapjában való kihirdetés napján lépjen hatályba.
(9)
Az 809/2004/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 809/2004/EK rendelet módosításai
A 809/2004/EK rendelet a következőképpen módosul:
1.
A 3. cikk második bekezdésének helyébe a következő szöveg lép:
„Az érintett kibocsátó vagy a kibocsátás, illetve az értékpapírok fajtájától függően a tájékoztató az I-XVII. és a XX-XXX. mellékletben előírt információkat tartalmazza. A 4a. cikk (1) bekezdésére is tekintettel, az illetékes hatóság nem írjhatja elő, hogy a tájékoztató olyan információkat tartalmazzon, amelyek nem szerepelnek az I-XVII. vagy a XX-XXX. mellékletben.”
2.
A rendelet a következő 20a. cikkel egészül ki:
„20a. cikk
A 2003/71/EK irányelv 3. cikkének (2) bekezdésével összhangban adott hozzájárulással kapcsolatos kiegészítő információs modul
(1) A 2003/71/EK irányelv 3. cikke (2) bekezdésének harmadik albekezdése alkalmazásában a tájékoztató az alábbiakat tartalmazza:
a)
a XXX. melléklet 1. és 2A. szakaszában meghatározott kiegészítő információk, amennyiben a hozzájárulást egy vagy több meghatározott pénzügyi közvetítőnek adják;
b)
a XXX. melléklet 1. és 2B. szakaszában meghatározott kiegészítő információk, amennyiben a kibocsátó vagy a tájékoztató elkészítéséért felelős személy úgy dönt, hogy a hozzájárulást valamennyi pénzügyi közvetítőnek megadja.
(2) Amennyiben a pénzügyi közvetítő nem felel meg a hozzájáruláshoz kapcsolt, a tájékoztatóban közzétett feltételeknek, a 2003/71/EK irányelv 3. cikke (2) bekezdésének második albekezdésével összhangban új tájékoztató készítését kell előírni.”
3.
A 22. cikk (1) bekezdésének második albekezdése helyébe a következő szöveg lép:
„Az érintett kibocsátó, illetve az értékpapírok fajtájától függően az alaptájékoztató az I-XVII., a XX. mellékletben, valamint a XXIII-XXX. mellékletben előírt információkat tartalmazza. Az illetékes hatóság nem írjhatja elő, hogy olyan információkat vegyenek fel az alaptájékoztatóba, amelyek nem szerepelnek az I-XVII. mellékletben, a XX. mellékletben vagy a XXIII-XXX. mellékletben.”
4.
A mellékletek e rendelet mellékletének megfelelően módosulnak.
2. cikk
Átmeneti rendelkezés
(1) Ez a rendelet nem alkalmazandó a tájékoztató vagy alaptájékoztató kiegészítéseinek jóváhagyására, ha a tájékoztatót vagy alaptájékoztatót a 3. cikkben említett dátumot megelőzően hagyták jóvá.
(2) Amennyiben a 2003/71/EK irányelv 18. cikkével összhangban a székhely szerinti tagállam illetékes hatósága a 3. cikkben említett dátumnál korábban jóváhagyott tájékoztatóval vagy alaptájékoztatóval kapcsolatban jóváhagyási igazolással értesíti a fogadó tagállam illetékes hatóságát, a székhely szerinti tagállam illetékes hatósága az igazolásban egyértelműen jelzi, hogy a tájékoztató vagy az alaptájékoztató jóváhagyása a 3. cikkben említett dátumot megelőzően történt.
3. cikk
Hatálybalépés
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 4-én.

Labels: 12
2
19
4